Қазақ армиясы: Саптағы сарбаздардың қазасы көбейді
"Қазақ армиясы: Саптағы сарбаздардың қазасы көбейді" | "https://abai.kz/post/188162"
TITLE: Қазақ армиясы: Саптағы сарбаздардың қазасы көбейді
URL: https://abai.kz/post/188162
META: "Қазақ армиясы: Саптағы сарбаздардың қазасы көбейді" | "https://abai.kz/post/188162"
DATE: 23.09.2024
AUTHOR(s): Abai.kz
TOTAL WORDS: 220
TEXT: Айдың күннің аманында әскери борышын өтеуге барған сарбаздарымыз кебін киіп жатқаны бүгінгі қоғамның басты талқысы болып тұр. Соңғы күндері мұндай оқиғалар жиілеп кетті. Күні кеше ҰҚК шекара академиясында 3-курста оқыған курсант Алматы қаласындағы көпқабатты тұрғын үй ауласынан өлі табылды. ҰҚК: «Курсант кезекті демалысқа шыққан болатын», - деді. Ұлттық қауіпсіздік комитеті курсант қазасына байланысты мәлімдеме жасап: «Курсант биіктен құлап мерт болды. Полиция осы оқиға бойынша тергеу бастады, оған не түрткі болғанын анықтап жатыр», - деді. Жақында ғана мәжіліс депутаты Нартай Аралбайұлы әскери бөлімдердегі суицид мәселесін көтерген еді. Ол: «Мәселен, соңғы үш жылда Қазақстанда 270 әскери қызметкер қайтыс болған, ал соңғы төрт жылда әскерде 86 суицид тіркелген, 20 әскери адам өз-өзіне қол салуға оқталған. Бұл – әскери прокуратура мәлімдеген ресми сан», - деді депутат. Осыдан үш күн бұрын Қорғаныс министрі Руслан Жақсылықов сарбаздардың өлімі көбейгенін айтып, үстелді ұрып, генералдарды сөккен еді. «Біз кімге айналып барамыз? Қоғам бізден нені талап етіп отыр? Ол - ең біріншіден, жас жігіттердің амандығы», - деді министр ашуға мініп. Үстелді алақанымен дүрс еткізіп, жиынға жиналғандарға ұрысқан Жақсылықов: «Командирлер қоластындағыларға қамқор болып, сарбаздарды үйлерінен тірі қайтаруға міндетті», - деді. Ол Әуе қорғанысы күштері бас қолбасшысының орынбасары полковник Талғат Сыздықовқа ескерту жасап, әуе шабуылына қарсы қорғаныс әскерлерінің қолбасшысы генерал-майор Нұртас Қабақовты лауазымынан алу туралы өтініш беретінін айтты. Елімізде 2020 жылдан бері әскерде қаза тапқан сарбаздардың саны 310 адамға жеткен. Abai.kz
